“ቃል የተገባልን የሥራ ቅጥርም አልተፈፀመልንም፡፡”  በክልሉ በሚገኙ ቴክኒክና ሙያ ኮሌጆች በስኳር እና ኢታኖል ማምረት የሰለጠኑ ወጣቶች
‹‹ውለታ አልተገባም፤ እንደ ፕሮጀክትም የምናውቀው ነገር የለም፤ እያስተማሩ ያሉትንም አቁሙ የሚል መልዕክት ተላልፏል፡፡››  የጣና በለስ ስኳር ልማት ፕሮጀክትማስረሻ እንደሻው በዳንግላ ቴክኒክና ሙያ ኮሌጅ በ‹ሱገር ክሮፕ ፕሮዳክሽን› ለአራት ዓመት ስልጠና እንደወሰደ ነግሮናል፡፡ በ2005 ዓ.ም በፌዴራል ደረጃ ‹‹ጣና በለስ ስኳር ፕሮጀክት ትቀጠራላችሁ›› በሚል ውል መያዙንም ይናገራል፡፡ በወቅቱም ‹‹የኢትዮጵያ ብረታ ብረትና ኢንጂነሪንግ ኮርፖሬሽን ገንዘቡን በልቶታል እና ሥራው (ፕሮጀክቱ) ውድቀት አጋጥሞታል›› በሚል የሥራ ቅጥር እንዳልተፈጸመ ቅሬታ አቅራቢው ተናግሯል፡፡ፋብሪካው ወደ ሥራ እስከሚገባ ድረስ በሚል በደረጃ ሦስትና አራት የማሻሻያ ስልጠና እንዲወስዱ መደረጉንም ማስረሻ ጠቁሟል፡፡ የማሻሻያ ስልጠናውን ካጠናቀቁ በኋላም የብቃት ማረጋገጫ ምዘና እንዲሰጣቸው ሲጠይቁ ወደ ኦሮሚያ ክልል በመሄድ በአርጆ ደዴሳ ስኳር ልማት ፕሮጀክት ምዘናውን እንዲወስዱ የክልሉ ቴክኒክና ሙያ ቢሮ ደብዳቤ ጽፎ ልኳቸዋል፤ ተመዝነዋል፡፡እንደ ማስረሻ ሁሉ በተመሳሳይ የትምህርት መስክ በደረጃ ሁለት ከቡሬ፣ ዳንግላ፣ እንጅባራና ዱርቤቴ ቴክኒክና ሙያ ኮሌጅ ስልጠናውን የወሰዱት 1 ሺህ 200 የሚደርሱ ወጣቶች ቅሬታውን እንዳቀረቡ ማወቅ ችለናል፡፡የአማራ ክልል ቴክኒክ ሙያና ኢንተርፕራይዝ ልማት ቢሮ ኃላፊ ሻምበል ከበደ ‹‹የጣና በለስ ስኳር ልማት ፕሮጀክት ተማሪዎቹ የተግባር ተሞክሮ ስልጠናም ሆነ የትብብር ስልጠና ለመስጠት እና የሥራ ዕድል ለመፍጠር ፕሮጀክቱ ባለመጠናቀቁ ዝግጁ አይደለም፤ የምዘና ማዕከል ሆኖ እንዲያገለግል ሲጠየቅም ፍቃደኛ አይደለም›› ብለዋል፡፡እንደ ኃላፊው ማብራሪያ የቴክኒክና ሙያ ስትራቴጂ ሲቀረጽ ስልጠና የሚሰጥባቸውን የሙያ ዓይነቶች እና የሙያ ደረጃዎች የሚያዘጋጀው ስኳር ኮርፖሬሽኑ ሆኖ የሙያ ደረጃ መሠረት ተደርጎ በቴክኒክና ሙያ ስልጠና ይሰጣል፤ ውጤታማነቱን በምዘና አረጋግጦ የሚቀበለው ኢንዱስትሪው ነው፤ መዛኝም እንዲመድብ የሚጠበቀው በኢንዱስትሪው ነው፤ በተደጋጋሚም በቃል እና በደብዳቤ ተጠይቋል፤ በክልሉ የሚመራ ተቋም ባለመሆኑም ተፅዕኖ መፍጠር አልተቻለም ብለዋል፡፡የጣና በለስ ስኳር ልማት ፕሮጀክት ሥራ አስኪያጅ አንተነህ አሰጌ ‹‹በዕውቀት ችግር ምክንያት ዜጎች ለችግር የተጋለጡበት ሁኔታ አለ፤ ይህን ፕሮጀክት እነማን ሲመሩት እንደነበር የታወቀ ነው፤ ወጣቶቹ በሸንኮራ አገዳ “አግሮኖሚ”፣ “ኢታኖል”ና በሌሎች ትምህርት መስኮች ሰልጥነዋል፤ በሺዎች የሚቆጠሩ የሰለጠኑ ተማሪዎችን በአንድ ፋብሪካ ለመቅጠር ያዳግታል›› ያሉት ሥራ አስኪያጁ ‹‹ውለታ አልተገባም፤ እንደ ፕሮጀክትም የምናውቀው ነገር የለም፤ እያስተማሩ ያሉትንም አቁሙ የሚል መልዕክት ተላልፏል›› ብለዋል፡፡ ብዙ የሥራ ዕድል በሚፈጥር መስክ እንዲያሰለጥኑ ማሳወቃቸውንም ሥራ አስኪያጁ ተናግረዋል፡፡ ወደፊት ሌሎች ማስፋፊያ ሥራዎች (ፕሮጀክት) ሲጀመር ቅጥር ሊፈጸም ይችላል ካልሆነ በቀር አሁን ባለው ሁኔታ እንደማይቀጥሩ ተናግረዋል፡፡